Predkladacia správa

	Na základe uznesenia vlády SR č. 36 zo dňa 14. januára 2004 bodu A.3. bol dňom 15. januára 2004 do funkcie riaditeľa Obvodného pozemkového úradu v Galante vymenovaný Ing. Ladislav Borovszký.

Riaditeľa obvodného pozemkového úradu vymenúva a odvoláva podľa § 5 ods. 12 zákona č. 518/2003 Z. z., ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o zmene niektorých zákonov vláda SR na návrh ministra pôdohospodárstva SR.

	Minister pôdohospodárstva SR predkladá návrh na odvolanie a vymenovanie riaditeľa Obvodného pozemkového úradu v Galante, v ktorom navrhuje odvolať z funkcie Ing. Ladislava Borovszkého dňom 16.  06. 2005 a vymenovať do funkcie na dobu určitú Ing. Stanislava Pastuchu dňom 17. 06. 2005 do 31. 08. 2005.

Súčasne v súlade s ustanovením § 102 ods. 1 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov predkladá minister pôdohospodárstva SR vláde Slovenskej republiky návrh na určenie výšky a zloženia funkčného platu povereného riaditeľa Obvodného pozemkového úradu v Galante Ing. Stanislava Pastuchu. 

	V zmysle ustanovenia § 101 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov sa údaje o plate nesprístupňujú. V zmysle zákona NR SR č. 428/2002 Z. z. o ochrane osobných údajov v znení neskorších predpisov sa údaje v charakteristike nesprístupňujú. 
 
	Materiál, vzhľadom na jeho charakter, nebol predložený na medzirezortné pripomienkové konanie a nemá finančný, ekonomický vplyv, vplyv na zamestnanosť a ani vplyv na podnikateľské prostredie.